Ole Hækkerup (S), 2011-01-25:
Tak, hr. formand.
Danmark skal udbygges kraftigt med vind, det har Klimakommissionen anbefalet, og det støtter vi helhjertet.
Men vi skal jo meget mere end det.
Vi skal have bygget et helt nyt energisystem, der er fleksibelt, så store mængder vind kan fungere i energisystemet, og derudover skal vi bruge biomasse og biogas, når det ikke blæser så meget.
Alt det giver arbejdspladser i dag og stiller Danmark stærkt i den globale konkurrence på lang sigt.
Vi har i Danmark muligheden for at give os selv en udfordring, som andre lande i verden ikke har mødt endnu.
Udfordringen er at være verdens første land med en bæredygtig energiforsyning, for som det går nu, går det ikke.
Danmark belaster klimaet alt for meget, vores forhold til naturen er uholdbart med den måde, vi bruger energi på i dag.
Vi udleder alt for meget CO2 pr. indbygger.
Enkelt sagt ville Jorden gå under, hvis verden kun bestod af danskere.
Derfor synes vi, det er nu, vi har chancen til at lade de ledige redde både klimaet og Danmark.
Det er i det her år, vi har muligheden – desværre på grund af den økonomiske krise – for at fremrykke offentlige investeringer.
Det er nu, vi har muligheden for at få fastlagt nogle klare mål for, hvordan og hvor hurtigt vi vil udbygge den vedvarende energi.
Vi har brug for at få overblik over alle de investeringer, der foretages på energiområdet, og vi har som sagt brug for klare mål, som så derefter følges op med et system af tilskud, afgifter, tariffer, regulering osv. osv., der passer til de mål, vi selv har sat op.
Det betyder nemlig også et sikkert grundlag at investere på og dermed den klarhed, som er vigtig for private virksomheder, der skal udvikle nye løsninger.
Hvor adskiller det her perspektiv sig så fra Venstre og Konservatives, regeringens, og Dansk Folkepartis nuværende politik?
Det adskiller sig derved, at vi først og fremmest vil bruge den økonomiske nedgang til at sætte gang i væksten igen, og netop de grønne løsninger er et oplagt sted at starte.
Dernæst er der ambitionsniveauet: Udbygger vi alene med vind på havet, bliver udbygningen meget langsommere, end hvis vi gør det på land, simpelt hen fordi det er billigere at bygge på land.
Det er svært at se de høje ambitioner for sig, hvis man følger statsministerens logik om, at vi skal være lige så ambitiøse, som vi er helt sikre på, at det kan betale sig; så får vi jo netop ikke grebet de globale muligheder.
Derudover synes jeg, at vi entydigt skal have fokus på de grønne løsninger.
Også her er vi uenige.
Det ville jo blot efterlade farligt affald til de næste generationer, og så er det jo uanset hvad under alle omstændigheder en metervare, som skal købes i udlandet, og som ingen udvikling giver i Danmark.
Vi har ventet en rum tid.
Arbejdet i Klimakommissionen blev igangsat før klimatopmødet, og efter Klimakommissionen kom, har vi så ventet på regeringen.
I mellemtiden, mens alt det her arbejde er pågået, er verden jo blevet ramt, ikke alene af nye klimaforandringer, men også af en økonomisk krise.
Begge dele viser jo i virkeligheden, hvordan verden har forandret sig, og at der ikke er noget land, der er stærkt nok, har penge nok eller har militær nok til at klare problemerne globalt alene.
Vi er blevet mere afhængige af hinanden.
I sådan en verden er der brug for lande, der går foran.
Det stiller nye krav, og det stiller også nye krav til politikerne.
Her i dag, her og nu, har vi jo muligheden for at sætte de ledige i arbejde i Danmark, her på hjemmebane, oven i købet med noget af det, vi skal leve af i fremtiden.
Det er derfor, vi har brug for at gribe chancen til at sige: Vi har en økonomisk krise, den giver ledighed, og det giver underskud i den danske statskasse, men det kan vi vende, hvis vi gør noget for at få folk i arbejde.
Særlig hvis vi får folk i arbejde på det grønne område, bliver det oven i købet med nogle af de løsninger, hvormed vi får skabt et hjemmemarked, der har noget af alt det, Danmark kan leve af i fremtiden.